SET ท้ายตลาดฯรูดหนัก 12 จุด เซ่นแรงขายหุ้น “กลุ่มแบงก์” วิตกผลประกอบการปี 63 อ่อนแอ
SET ท้ายตลาดฯรูดหนัก 12 จุด เซ่นแรงขายหุ้น "กลุ่มแบงก์" วิตกผลประกอบการปี 63 อ่อนแอ โดย ณ เวลา 16.00 น. อยู่ที่ระดับ 1,619.54 จุด ลบ 11.92 จุด หรือ 0.73% ด้วยมูลค่าการซื้อขาย 5.72 หมื่นล้านบาท
SET ท้ายตลาดฯรูดหนัก 12 จุด เซ่นแรงขายหุ้น "กลุ่มแบงก์" วิตกผลประกอบการปี 63 อ่อนแอ โดย ณ เวลา 16.00 น. อยู่ที่ระดับ 1,619.54 จุด ลบ 11.92 จุด มูลค่าซื้อขาย 5.72 หมื่นล้านบาท
24 ต.ค. 2562

ผู้สื่อข่าวรายงานว่า ดัชนีตลาดหุ้นไทย ณ เวลา 16.00 น. อยู่ที่ระดับ 1,619.54 จุด ลบ 11.92 จุด หรือ 0.73% ด้วยมูลค่าการซื้อขาย 5.72 หมื่นล้านบาท
โดยตลาดหุ้นปรับตัวลดลงจากแรงกดดันในหุ้นกลุ่มธนาคารที่นำโดย KBANK, SCB, BBL และ KTB
ด้านนายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ราคาหุ้นธนาคารกสิกรไทย จำกัด (มหาชน) หรือ KBANK ปรับตัวลงแรงในวันนี้ คาดว่าจะเป็นการรับผลจากการที่ KBANK ได้เปิดเผยเป้าหมายทางการเงินสำหรับปี 2563 โดยการเติบโตของสินเชื่อปีหน้าจะเติบโต 4-6%
ขณะที่ NPL ratio ก็เพิ่มขึ้นเป็น 3.6-4% จากเดิมที่มองไว้ 3.3-3.7% ทำให้ตลาดเป็น Downside และนักวิเคราะห์ฯต่างก็จะเริ่มทยอยปรับลดประมาณการผลประกอบการของ KBANK กันด้วย ดังนั้น จึงได้เห็นแรงกระแทกออกมาในวันนี้
โดย ณ เวลา 15.53 น. ราคาหุ้นธนาคารกสิกรไทย จำกัด (มหาชน) หรือ KBANK อยู่ที่ระดับ 136.50 บาท ลบ 12.50 บาท หรือ 8.39% สูงสุดที่ระดับ 145.50 บาท ต่ำสุดที่ระดับ 136 บาท ด้วยมูลค่าการซื้อขาย 3.91 พันล้านบาท
ด้านราคาหุ้น ธนาคารไทยพาณิชย์ จำกัด (มหาชน) หรือ SCB อยู่ที่ระดับ 107 บาท ลบ 7 บาท หรือ 6.14% สูงสุดที่ระดับ 114 บาท ต่ำสุดที่ระดับ 107 บาท ด้วยมูลค่าการซื้อขาย 2.61 พันล้านบาท
ส่วนราคาหุ้น ธนาคารกรุงเทพ จำกัด (มหาชน) หรือ BBL อยู่ที่ระดับ 164 บาท ลบ 4.50 บาท หรือ 2.67% สูงสุดที่ระดับ 170.50 บาท ต่ำสุดที่ระดับ 163.50 บาท ด้วยมูลค่าการซื้อขาย 2.03 พันล้านบาท
เช่นเดียวกับราคาหุ้น ธนาคารกรุงไทย จำกัด (มหาชน) หรือ KTB อยู่ที่ระดับ 16.30 บาท ลบ 0.60 บาท หรือ 3.55% สูงสุดที่ระดับ 16.90 บาท ต่ำสุดที่ระดับ 16.30 บาท ด้วยมูลค่าการซื้อขาย 649.65 ล้านบาท